**David Ige** (jap. 伊芸 豊, *Ige Yutaka*, s. 15. tammikuuta 1957) on yhdysvaltalainen insinööri ja poliitikko, joka on toiminut Havaijin kuvernöörinä vuodesta 2014 lähtien. Hän edustaa demokraattista puoluetta.

Tausta ja yksityiselämä
-----------------------

Ige syntyi Pearl Cityssa vuonna 1957. Tuolloin Havaiji ei ollut vielä osavaltio on territorio. Hänen isänsä Tokio Ige taisteli toisessa maailmansodassa ja haavoittui Ranskassa. Sodan jälkeen hän työskenteli rakennusalalla. Igen äiti Tsurue Ige toimi sairaanhoitajana ja hammaslääkärin avustajana. Igellä on yhteensä viisi veljeä, ja vanhempien pitkien työvuorojen takia Ige on kertonut, että alkoi tekemään ruokaa, pesemään pyykkiä ja siivoamaan ollessaan kolmosluokkalainen.

High schoolin jälkeen Ige alkoi opiskella sähkötekniikkaa Havaijin yliopistossa Manoan kampuksella. Valmistuttuaan kandidaatiksi vuonna 1979 Ige vaihtoi yritysjohtamiseen, josta valmistui maisteriksi vuonna 1985.

Ige tapasi Dawn Amanon yliopistossa, jossa tämä opiskeli journalistiikkaa. Parilla on kolme lasta.

Uskonnolliselta vakaumukseltaan Ige on buddhalainen.

Poliittinen ura
---------------

Igen poliittinen ura alkoi vuonna 1985, kun silloinen Havaijin kuvernööri George Ariyoshi nimitti tämän Havaijin edustajainhuoneen edustajaksi, kun kyseinen paikka tuli kesken kauden vapaaksi. Vuonna 1994 hänet valittiin osavaltion senaattiin, jossa hän toimi aina vuoteen 2014 asti.

Kun Ige lähti mukaan kuvernöörikisaan, hän kampanjoi avoimuuden ja havaijilaisen alkuperäiskulttuurin puolesta. Lisäksi hän halusi kunnioittaa myös poliittisia vastustajiaan eikä alentua nimittelyyn, ja olla äänestäjien tavoitettavissa. Hän on kertonut olettavansa samaa muiltakin hallintoonsa kuuluneilta.

Kuvernööriksi Ige valittiin ensimmäisen kerran vuoden 2014 vaaleissa saatuaan 181 065 ääntä. Järjestyksessään hänestä tuli Havaijin 8. kuvernööri. Ige valittiin uudelleen kuvernöörin virkaan vuonna 2018.

Vuonna 2015 Ige julisti hätätilan osavaltion kasvaneen asunnottomuuden vuoksi. Osavaltiossa oli virallisen laskennan mukaan hieman yli 7200 asunnotonta henkilöä, mikä oli korkein asunnottomuusaste asukaslukua kohden. Kuvernöörikautensa alussa Ige lupasi kitkeä asunnottomuuden osavaltiosta vuoteen 2020 mennessä. Yksi ratkaisu tähän oli 10 000 uuden asunnon rakentaminen, mitä pidetään ainoana saavutuksena koskien asunnottomuuden lopettamista.

Kun Donald Trump veti Yhdysvallat pois Pariisin ilmastosopimuksesta, Ige allekirjoitti lakialoitteen, jonka nojalla Havaiji pyrkisi saavuttamaan sopimuksen mukaiset osavaltiokohtaiset tavoitteensa liittovaltiosta huolimatta. Havaiji oli ensimmäinen osavaltio, joka toimi näin.

Yhtenä viimeisimmistä toimistaan kuvernöörinä Ige ehti kutsua Havaijin kansalliskaartin apuun Havaijin saarella tapahtuneen Mauna Loan purkauksen aiheuttamien liikennehaittojen kontrolloimiseen samana päivänä kuin hänen virkakautensa päättyi. Igen toinen kausi päättyi 5. joulukuuta 2022, kun hänen hänen varakuvernöörinään toiminut ja vuoden 2022 kuvernöörinvaalit voittanut Josh Green vannoi virkavalansa.

### Poliittisia näkemyksiä

Toukokuussa 2022 Ige sanoi, että naisten oikeus aborttiin on edelleen turvattu Havaijilla ja, että osavaltio pyrkii olemaan "mahdollisimman hyvä paikka naisille". Lausunto liittyi Yhdysvaltain korkeimman oikeuden keskusteluun Roe vastaan Wade -päätöksen mahdollisesta kumoamisesta.

Igen poliittisen ohjelman mukaan Havaijilla pitäisi helpottamaan osavaltion lääkäripulaa mm. antamalla osan opintolainasta anteeksi sellaisissa tapauksissa, jos valmistunut lääkäri sitoutuu työskentelemään syrjäseuduilla.

Rikospoliittisissa kysymyksissä Ige on sanonut vastustavansa kuolemantuomiota. Hän kannattaa pienen kannabismäärän hallussapidon dekriminalisoimista sekä vaihtoehtoja vangitsemiselle ei-väkivaltaisista rikoksista tuomituille henkilöille.

Lähteet
-------

1. 1 2  Denby Fawcett: Who the Heck Is David Ige? *Honolulu Civil Beat*.  2.9.2014. Viitattu 20.10.2021. (englanniksi)
2. ↑  Meet David Ige *David Ige*. Viitattu 20.10.2021. (englanniksi)
3. ↑  Who is Hawaii Governor David Ige's wife Dawn Amano Ige? *The US Sun*.  25.8.2021. Viitattu 20.10.2021. (englanniksi)
4. ↑  Cristina Moon: Hawaii Governor David Ige on Buddhism and Politics in the Age of Trump - Lion's Roar *lionsroar.com*.  Arkistoitu 30.11.2021. Viitattu 20.10.2021. (englanniksi)
5. ↑  David Ige, Governor, State of Hawaii *governor.hawaii.gov*. Viitattu 20.10.2021. (englanniksi)
6. ↑  The Voter's Self Defense System *Vote Smart*. Viitattu 20.10.2021.
7. ↑  Ian Scheuring: Ige defeats Aiona to win Hawaii governor's race *Hawaii News Now*.  5.11.2014. Viitattu 20.10.2021. (englanniksi)
8. ↑  David Ige *National Governors Association*. Viitattu 20.10.2021.
9. ↑  Hawaii Gov. David Ige wins re-election to second term *AP NEWS*.  30.4.2021. Viitattu 20.10.2021. (englanniksi)
10. ↑  Governor of Hawaii declares state of emergency for homelessness  17.10.2015. Al Jazeera America. Viitattu 19.5.2022. (englanniksi)
11. ↑  Allyson Blair: Ige pledged to end homelessness in Hawaii by 2020. What happened? *Hawaii News Now*.  18.1.2020. Viitattu 19.5.2022. (englanniksi)
12. ↑  Hawaii enacts law to align goals with Paris climate accord *NBC News*. Viitattu 19.5.2022. (englanniksi)
13. ↑  National Guard activated to assist with traffic control amid Mauna Loa eruption *West Hawaii Today*.  6.12.2022. Viitattu 3.1.2023. (englanniksi)
14. ↑  In inauguration speech, Green pledges focus on easing cost of living with housing, tax priorities *Hawaii News Now*.  5.12.2022. Viitattu 6.12.2022. (englanniksi)
15. ↑  Richardson, Mahealani: OB-GYNs expect more women to fly to Hawaii for abortions if Roe is repealed  7.5.2022. Hawaii News Now. Viitattu 19.5.2022. (englanniksi)
16. ↑  Health Care  2022. governor.hawaii.gov. Viitattu 19.5.2022. (englanniksi)
17. ↑  David Ige's Issue Positions (Political Courage Test)  2022. Vote Smart. Viitattu 19.5.2022. (englanniksi)

Aiheesta muualla
----------------

* Igen Twitter-sivu

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |